
Πέμπτη, 17 Σεπτεμβρίου 2026

ΔΕΛΤΙΟ ΤΥΠΟΥ

Θάνατος λουόμενου στο Ηράκλειο - Συνέχεια ενημέρωσης αναφορικά με τον εντοπισμό 71 αλλοδαπών στη Γαύδο την 12/09/2026 - Συνέχεια ενημέρωσης αναφορικά με τον εντοπισμό και διάσωση 70 αλλοδαπών στην Αγία Γαλήνη την 16/09/2026 - Τροχαίο ατύχημα με τραυματισμό στην Χαλκίδα - Ακυβερνησία Ι/Φ στη Σύρο - Διακομιδές ασθενών

Τις μεσημβρινές ώρες σήμερα, ενημερώθηκε το Κεντρικό Λιμεναρχείο Ηρακλείου για την ανάσυρση ενός 60χρονου αλλοδαπού (υπηκόου Ηνωμένου Βασιλείου), χωρίς τις αισθήσεις του, από την παραλία Κάτω Γουβών Χερσονήσου. Ο 60χρονος διακομίστηκε στο Γενικό Νοσοκομείο Ηρακλείου «ΒΕΝΙΖΕΛΕΙΟ», όπου διαπιστώθηκε ο θάνατός του. Από τη Λιμενική Αρχή Ηρακλείου που διενεργεί την προανάκριση, παραγγέλθηκε η διενέργεια νεκροψίας – νεκροτομής.

*****

Συνέχεια ενημέρωσης:
Αναφορικά με τον εντοπισμό 71 αλλοδαπών στην παραλία «ΤΡΥΠΗΤΗ» της Γαύδου, τις βραδινές ώρες την 12/09/2026, συνελήφθησαν δύο αλλοδαποί εξ’αυτών, ηλικίας 15και 17 ετών (υπήκοοι Νοτίου Σουδάν), για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση», του άρθρου 16 του Ν. 5275/2026 «Υποχρεώσεις και κυρώσεις που επιβάλλονται σε μεταφορείς» και του άρθρου 306 του Π.Κ. «Έκθεση». Οι ανωτέρω αλλοδαποί αναγνωρίστηκαν από τους υπόλοιπους ως οι διακινητές τους. 
*****

Συνέχεια ενημέρωσης:
Αναφορικά με τον εντοπισμό και τη διάσωση 70 αλλοδαπών στη θαλάσσια περιοχή 30 ν.μ. νότια της Αγίας Γαλήνης, τις βραδινές ώρες χθες, συνελήφθη ένας 16χρονος αλλοδαπός (υπήκοος Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 14.09.2026 από την περιοχή Τομπρούκ της Λιβύης, καταβάλλοντας χρηματικά ποσά από 1.500 έως 3.000 δολάρια Αμερικής για τη μεταφορά τους στην Ελλάδα.

*****

Τις πρωινές ώρες σήμερα, ενημερώθηκε η Λιμενική Αρχή της Χαλκίδας για τροχαίο ατύχημα που σημειώθηκε στη Χερσαία Ζώνη Λιμένα Χαλκίδας, επί της λεωφόρου Μακαρίου. Ειδικότερα, επιβατικό ιδιωτικής χρήσης (Ε.Ι.Χ.) όχημα με οδηγό έναν 25χρονο συγκρούστηκε με προπορευόμενο όχημα. Στη συνέχεια, το όχημα εξετράπη της πορείας του, εισήλθε στο αντίθετο ρεύμα κυκλοφορίας και συγκρούστηκε με έτερο διερχόμενο όχημα. Από τη σύγκρουση τραυματίστηκε στο πρόσωπο ο 25χρονος οδηγός, ο οποίος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Χαλκίδας για την παροχή των πρώτων βοηθειών. Από το Κεντρικό Λιμεναρχείο Χαλκίδας που διενεργεί την προανάκριση, διενεργήθηκε αλκοολομέτρηση στους εμπλεκόμενους οδηγούς με αρνητικά αποτελέσματα.  

*****
Τις πρωινές ώρες σήμερα, ενημερώθηκε η Λιμενική Αρχή της Σύρου από το Ενιαίο Κέντρο Συντονισμού Έρευνας και Διάσωσης Λ.Σ.-ΕΛ.ΑΚΤ. για περιστατικό ακυβερνησίας ενός ιστιοφόρου (Ι/Φ) σκάφους ελληνικής σημαίας, λόγω μηχανικής βλάβης, με δέκα (10) αλλοδαπούς επιβαίνοντες (υπηκόους Πολωνίας)  στη θαλάσσια περιοχή έξω από το λιμάνι της Σύρου. Στην περιοχή έσπευσε Περιπολικό σκάφος Λ.Σ.-ΕΛ.ΑΚΤ. καθώς και η επιβατηγός-λάντζα «ΠΡΟΦΗΤΗΣ ΗΛΙΑΣ» Ν. Σύρου 999. Το Ι/Φ κατέπλευσε αυτοδύναμα με ασφάλεια σε προβλήτα του λιμένα Σύρου, με τη συνδρομή του «ΠΡΟΦΗΤΗΣΗΛΙΑΣ» και συνοδεία του ΠΛΣ. Από τη Λιμενική Αρχή Σύρου απαγορεύτηκε ο απόπλους του Ι/Φ, μέχρι την προσκόμιση βεβαιωτικού αξιοπλοΐας από τον παρακολουθούντα το σκάφος νηογνώμονα. Από το περιστατικό δεν παρατηρήθηκε θαλάσσια ρύπανση. 
*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-56χρονης, από το λιμάνι της Αλοννήσου στο λιμάνι του Βόλου με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001,
-25χρονου, από το λιμάνι Αγνώντα της Σκοπέλου στο λιμάνι του Βόλου με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001,
-86χρονης, από το λιμάνι της Σκύρου στο λιμάνι της Κύμης με το Ε/Π-Τ/Ρ «KYMOΘΟΗ» Ν. Ραφήνας 73,
 -86χρονης και 35χρονου, από το λιμάνι της Αμοργού στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ V» Ν.Ν. 67,
-50χρονου, από το λιμάνι της Δονούσας στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57,
-86χρονης, από το λιμάνι Καστού Λευκάδας στο λιμάνι Μύτικα Αιτωλοακαρνανίας με το θαλάσσιο ταξί «ΝΤΟΛΦΙΝ ΕΞΠΡΕΣ Ι» Ν.Λ. 379 και
-12χρονου και 75χρονου, από το λιμάνι Αγνώντα της Σκοπέλου στο λιμάνι του Βόλου με το Ε/Π-Τ/Ρ «ΠΑΝΑΓΙΑ ΟΔΗΓΗΤΡΑ» Ν.Π. 12397.

